b'\n_START_ARTICLE_\nAnts Laaneots\n_START_SECTION_\nVarajane elu\n_START_PARAGRAPH_\n1949. aasta m\xc3\xa4rtsik\xc3\xbc\xc3\xbcditamise k\xc3\xa4igus k\xc3\xbc\xc3\xbcditati ta koos ema ja onuga Krasnojarski kraisse \xc5\xa0ar\xc3\xb5povo rajooni Temra k\xc3\xbclla. Seal asus ta aastal 1954 kohalikus koolis \xc3\xb5ppima. Augustis 1958 sai ta koos onuga (ema suri aastal 1952 Siberis) t\xc3\xa4nu Nikita Hru\xc5\xa1t\xc5\xa1ovi amnestiale Eestisse tagasi minna. \xc3\x9che aasta elas ta t\xc3\xa4di juures Oraj\xc3\xb5el, kuid aastal 1959 asus ta koos onuga tagasi s\xc3\xbcnnikodusse. Koolis hakkas ta k\xc3\xa4ima Kilingi-N\xc3\xb5mmes, aastal 1965 l\xc3\xb5petas Laaneots Kilingi-N\xc3\xb5mme Keskkooli.\n_START_SECTION_\nTeenistus NSV Liidu relvaj\xc3\xb5ududes\n_START_PARAGRAPH_\nAastatel 1966\xe2\x80\x931970 \xc3\xb5ppis Laaneots kaardiv\xc3\xa4e k\xc3\xb5rgemas tankiv\xc3\xa4gede koolis Harkovis. Aastatel 1970\xe2\x80\x931978 teenis ta 48. tankidiviisis Ukrainas, kus ta oli tankir\xc3\xbchma \xc3\xbclem, \xc3\xb5ppekompanii \xc3\xbclem ja tankipataljoni \xc3\xbclem._NEWLINE_Aastatel 1978\xe2\x80\x931981 \xc3\xb5ppis Laaneots Malinovski-nimelises soomustankiv\xc3\xa4gede akadeemias Moskvas staabit\xc3\xb6\xc3\xb6 ja v\xc3\xa4gede juhtimise erialal ja omandas k\xc3\xb5rgema s\xc3\xb5jav\xc3\xa4elise hariduse._NEWLINE_Aastatel 1981\xe2\x80\x931982 oli ta 155. motolaskurdiviisis Ida-Kasahstanis tankipolgu staabi\xc3\xbclem._NEWLINE_Aastatel 1982\xe2\x80\x931987 oli ta 78. tankidiviisi staabi\xc3\xbclem Kasahstanis (tankipolgu \xc3\xbclem, tankidiviisi staabi\xc3\xbclem)._NEWLINE_Aastatel 1987\xe2\x80\x931989 teenis ta N\xc3\xb5ukogude Liidu s\xc3\xb5jalise n\xc3\xb5ustajana Etioopias (jalav\xc3\xa4ediviisi \xc3\xbclema n\xc3\xb5unik, armeekorpuse \xc3\xbclema n\xc3\xb5unik)._NEWLINE_Aastatel 1989\xe2\x80\x931991 oli Laaneots Tartu s\xc3\xb5jakomissariaadi \xc3\xbclem. Ta liitus Eesti Kaitsev\xc3\xa4ega p\xc3\xa4rast selle taastamist.\n_START_SECTION_\nTeenistus Eesti kaitsev\xc3\xa4es\n_START_PARAGRAPH_\nP\xc3\xa4rast Eesti taasiseseisvumist on Laaneots end t\xc3\xa4iendanud Roomas NATO Kaitsekolled\xc5\xbeis ja Soome k\xc3\xb5rgematel riigikaitsekursustel._NEWLINE_Laaneots on t\xc3\xb6\xc3\xb6tanud mitmel juhtival kohal Kaitsev\xc3\xa4es: 1991\xe2\x80\x931994 ja 1997\xe2\x80\x931999 oli ta Kaitsej\xc3\xb5udude peastaabi \xc3\xbclem, 1997 Kaitsev\xc3\xa4e peainspektor ja 1999\xe2\x80\x932001 Balti Kaitseuuringute Keskuse \xc3\xbclem._NEWLINE_Aastatel 1994\xe2\x80\x931996 ei t\xc3\xb6\xc3\xb6tanud Laaneots kaitsev\xc3\xa4es, vaid ESS L\xc3\xb5una direktorina, sest sel ajal juhatas kaitsev\xc3\xa4ge v\xc3\xa4liseestlane Aleksander Einseln, kes ei usaldanud N\xc3\xb5ukogude armees t\xc3\xa4htsal kohal olnud Laaneotsa._NEWLINE_2001\xe2\x80\x932006 oli ta Kaitsev\xc3\xa4e \xc3\x9chendatud \xc3\x95ppeasutuste (KV\xc3\x9c\xc3\x95A) \xc3\xbclem ning 2002\xe2\x80\x932006 Eesti Vabariigi kaitseata\xc5\xa1ee Venemaal ja Ukrainas._NEWLINE_Novembris 2006 kaitsev\xc3\xa4e juhataja ametist vabastatud Tarmo K\xc3\xb5uts mainis Ants Laaneotsa oma v\xc3\xb5imaliku mantlip\xc3\xa4rijana. 16. novembril 2006 otsustas president Toomas Hendrik Ilves esitada Laaneotsa kandidatuuri kaitsev\xc3\xa4e juhataja ametikohale ja sama aasta 5. detsembril kinnitas Riigikogu Laaneotsa kaitsev\xc3\xa4e juhatajaks h\xc3\xa4\xc3\xa4ltega 77:2. Vahepealsel ajal, 23. novembril v\xc3\xb5ttis Riigikogu vastu otsuse, mille kohaselt ei pea kaitsev\xc3\xa4e juhataja ametist tagasi astuma, kui saab 60-aastaseks, vaid tohib selles ametis olla kuni oma 5 aasta pikkuse ametiaja l\xc3\xb5puni. Tema ametiaeg l\xc3\xb5ppes 5. detsembril 2011._NEWLINE_Juba j\xc3\xa4rgmisel p\xc3\xa4eval nimetas Laaneots suurimaks ohuks Eesti julgeolekule endiselt Venemaad. Intervjuus Eesti P\xc3\xa4evalehele teatas ta: "Tagasihoidlikult \xc3\xb6eldes on meie naabriks ebas\xc3\xb5bralik riik. Ja vahekord Venemaaga on t\xc3\xb5esti Eesti suurim julgeolekuprobleem." See avaldus tekitas Venemaal pahameeletormi._NEWLINE_9. detsembril 2006 alustas Laaneots koos peaministri Andrus Ansipiga oma esimest v\xc3\xa4lisvisiiti, nimelt Afganistanis._NEWLINE_Laaneots kritiseeris 2002 tehtud otsust, millega jalav\xc3\xa4epataljonid muudeti v\xc3\xa4lja\xc3\xb5ppekeskusteks. Tema arvates likvideeriti sellega sisuliselt kaitsev\xc3\xa4e valmiduss\xc3\xbcsteem. Kriisiolukorras, s\xc3\xb5jaohu korral sai Eesti tema hinnangul kohe kasutada vaid paarisadat Scoutspataljoni v\xc3\xb5itlejat. V\xc3\xa4lja\xc3\xb5ppekeskuste loomine j\xc3\xa4ttis nende staapidele vaid v\xc3\xa4lja\xc3\xb5ppega seotud k\xc3\xbcsimused ja ohuolukorras ei saaks nad teostada v\xc3\xa4eosade operatiivjuhtimist. \xc3\x9chtlasi m\xc3\xb5jus v\xc3\xa4lja\xc3\xb5ppekeskuste loomine Laaneotsa s\xc3\xb5nul halvasti ohvitserkonna moraalile, sest osa ohvitsere olevat muutunud "mundrit kandvateks tsivilistideks". Laaneots soovis v\xc3\xa4lja\xc3\xb5ppekeskused muuta taas normaalseteks pataljonideks ja v\xc3\xa4lja arendada kaitseringkonnad._NEWLINE_Laaneots on olnud reserv\xc3\xb5ppekogunemiste korraldamise tugev pooldaja.'